Bekende in SA koswêreld sterf in Kaapstad | Netwerk24
Bekende in SA koswêreld sterf in Kaapstad
Deur Nielen de Klerk 29 Mei 2014 21:53
Faldela Williams Foto: verskaf
KAAPSTAD. – Baie sal haar onthou vir haar waagmoed én haar kos.
Faldela Williams, wat bekendheid verwerf het vir haar Kaap-Maleise kookkuns, is Sondag in die ouderdom van 62 oorlede.
Sy is die afgelope ses maande in en uit die hospitaal vir onder meer nier- en hartprobleme.
"Sy het regtig die pad oopgemaak vir ander Moslem-vroue om [met kookkuns en kookboeke] te begin. Sy het die norme uitgedaag," het Aneeqah Emeran, 'n ywerige kok en voormalige buurvrou van Wil­liams, gister gesê.
"Sy het soveel mense aangeraak. Sy was die beste kok in die land," het haar man, Ebrahim Williams, gister gesê. Hulle was 39 jaar getroud.
Een van Williams se bekendste kookboeke is The Cape Malay Cookbook wat in 1988 verskyn het. Sy beskryf in die voorwoord hoe sy as jong meisie in Distrik Ses geleer kook het en hoe sy gehelp het om koeksisters vir haar ma te maak wat hierdie lekkerny heeltyds verkoop het. Sy is later jare dikwels oorsee om dié kookkuns te bemark.